
A duatlon sportág magyarországi helyzetének elemzése

Az elmúlt pár évtizedben, az újabb és újabb sportágak megjelenésével meglehetősen élénk mozgolódás és versenyzés alakult ki a sportágak között. Emiatt úgy gondolom, hogy különösen érdekes és releváns témákká váltak a sportágak helyzetelemzésével és a sportágak közötti folyamatokkal foglalkozó kutatások, csakúgy, mint a saját témám, a duatlon sportág magyarországi helyzetének felmérése.
Az elemzésem célja, hogy bemutassa a hazai duatlon sportágra jellemző tendenciákat, ezáltal egy helyzetképet kialakítva annak jelenlegi állapotáról. A tanulmány elsősorban a sportág népszerűségének szintjét hivatott megvizsgálni, amely főként a sportolók és sportesemények elemzésével valósul meg. Többek között arra kerestem a választ, hogy miként alakult a résztvevői és a versenyrendezői aktivitás, továbbá hogyan változott a résztvevői összetétel. Mindezeket illetően csökkenő tendenciákat vártam, így alaphipotézisemben, a duatlon sportág hazai helyzetének hanyatlását fogalmaztam meg.
Az elemzés egy önállóan elvégzett sportszociológiai kutatás eredményein alapszik. Ezzel a témával ugyanis igen szűk irodalom foglalkozik, ezért szükségszerű volt egy empirikus kutatás elvégzése. Megpróbáltam módszeresen feldolgozni a nyers sportági adatokat, majd a készített statisztikákat a duatlon sportágban szerzett tapasztalataimmal ötvöztem.
Az elemzésem során a következő eredményeket találtam. A junior korú versenyzők csökkenő aktivitásával, az utánpótlás egyre rosszabb helyzetképet mutat. A versenyzői összetételt illetően megfigyelhető, hogy a senior korosztály részvétele növekvő arányú. Emellett, a versenyzők egyre inkább a triatlon sportág felé kezdtek orientálódni, így a duatlonra specializálódott versenyzők száma minimálisra csökkent. A sporteseményekkel kapcsolatban is hanyatló képet kaptam. Az elmúlt 10 évben ugyanis jelentősen megfogyatkozott a versenyek száma.
Mindezekből arra a következtetésre jutottam, hogy a kezdeti fejlődést követően a sportág hazai helyzete az elmúlt 10 évben sokat romlott. A hanyatlás okát elsősorban a triatlon olimpiai sportággá válásában látom.



